ಕುಡಿಯೋ ನೀರಿನ ಬಿಲ್ ಪಾಸ್ ಮಾಡಲು 1.20 ಲಕ್ಷ ಲಂಚಕ್ಕೆ ಒತ್ತಾಯ- ಲೇಡಿ ಪಿಡಿಒ ವಿರುದ್ಧ ದೂರು

ಉಡುಪಿ: ಕುಡಿಯುವ ನೀರಿನ ಬಿಲ್ ಪಾಸ್ ಮಾಡಲು ಒಂದು ಲಕ್ಷ 20 ಸಾವಿರ ರುಪಾಯಿ ಲಂಚಕ್ಕೆ ಪಿಡಿಒ ಬೇಡಿಕೆಯಿಟ್ಟಿದ್ದಾರೆಂಬ ಆಡಿಯೋವೊಂದು ಸಾಮಾಜಿಕ ಜಾಲತಾಣಗಳಲ್ಲಿ ಓಡಾಡುತ್ತಿದೆ. ಕಳೆದ ಮಾರ್ಚ್ ಏಪ್ರಿಲ್ ತಿಂಗಳಲ್ಲಿ ಉಡುಪಿ ಜಿಲ್ಲೆಯಾದ್ಯಂತ ಕುಡಿಯುವ ನೀರಿಗೆ ಬರ ಬಂದಿತ್ತು. ಈ ಸಂದರ್ಭದ ಅಕ್ರಮ ಈಗ ಬೆಳಕಿಗೆ ಬಂದಿದೆ.

ಕುಂದಾಪುರದ ಯಡಮೊಗೆ ಗ್ರಾಮಕ್ಕೂ ಜಿಲ್ಲಾಡಳಿತ ಟ್ಯಾಂಕರ್ ಮೂಲಕ ನೀರು ಸರಬರಾಜು ಮಾಡಲು ಟೆಂಡರ್ ಆದೇಶ ಮಾಡಿತ್ತು. ಇದರ ಪ್ರಕಾರ ಟೆಂಡರ್ ಆಗಿದೆ, ನೀರು ಪೂರೈಕೆಯೂ ಆಗಿದೆ. ಆಗ ಪಿಡಿಓ ಆಗಿದ್ದ ಸುಮಾ ಟ್ಯಾಂಕರ್ ನೀರು ಟೆಂಡರ್ ದಾರನ ಬಳಿ ಕಮಿಷನ್ ಕುದುರಿಸಿದ್ದಾರೆ. ಸುಮಾ ಟೆಂಡರ್ ಪಡೆದವನ ಜೊತೆ ಮಾತನಾಡಿದ ಆಡಿಯೋ ಈಗ ವೈರಲ್ ಆಗುತ್ತಿದ್ದು, ಸಾಕಷ್ಟು ಚರ್ಚೆಗೆ ಗ್ರಾಸವಾಗಿದೆ. ಬೇಸಿಗೆಯಲ್ಲಿ ನೀರು ಪೂರೈಸಿದ ಬಿಲ್ 5 ಲಕ್ಷದ 68 ಸಾವಿರ ಆಗಿತ್ತು. ಅದನ್ನು ಪಾಸ್ ಮಾಡಿಸಲು ಪಿಡಿಓ ಗೆ 1 ಲಕ್ಷ 20 ಸಾವಿರ ಲಂಚ ಕೊಡಬೇಕು ಎಂದು ಸುಮಾ ಆಡಿಯೋ ಕ್ಲಿಪ್ ನಲ್ಲಿ ಒತ್ತಾಯ ಮಾಡಿದ್ದಾರೆ.

ರೌಂಡ್ ಫಿಗರ್ ಅಮೌಂಟ್ ಫಿಕ್ಸ್ ಆಗಿತ್ತು. ಅದನ್ನು ಕೊಡಲೇ ಬೇಕು ಎಂದು ಟೆಂಡರ್ ದಾರನ ಬಳಿ ಆಡಿಯೋದಲ್ಲಿ ಚೌಕಾಶಿ ನಡೆಯುತ್ತದೆ. ಸದ್ಯ ಸಿದ್ದಾಪುರ ಗ್ರಾಮ ಪಂಚಾಯತ್ ನಲ್ಲಿ ಸುಮಾ ಪಿಡಿಓ ಆಗಿ ಕಾರ್ಯ ನಿರ್ವಹಿಸುತ್ತಿರುವ ಸುಮಾ ಮೇಲೆ ಕುಂದಾಪುರ ತಹಶೀಲ್ದಾರ್, ಜಿಲ್ಲಾ ಪಂಚಾಯತ್ ಸಿಇಒ, ಡಿಸಿಗೆ ಸಾರ್ವಜನಿಕರು ದೂರು ನೀಡಿದ್ದಾರೆ. ಆದರೆ ಇನ್ನೂ ಕ್ರಮಕೈಗೊಂಡಿಲ್ಲ. ಒಂದು ಪಂಚಾಯತ್ ನ ಗೋಲ್ಮಾಲ್, ಲಂಚಾವತಾರ ಬೆಳಕಿಗೆ ಬಂದಿದೆ. ಪಂಚಾಯತ್ ಉಪಾಧ್ಯಕ್ಷ ಬಾಲಚಂದ್ರ ಹೆಬ್ಬಾರ್ ದೂರು ನೀಡಿದ್ದಾರೆ.